2011.gada \_\_\_.\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Noteikumi par mezanīna aizdevumiem saimnieciskās darbības veicēju konkurētspējas uzlabošanai**

*Izdoti saskaņā ar Ministru kabineta iekārtas likuma 31.panta pirmās daļas 3.punktu*

**I. Vispārīgie jautājumi**

1. Noteikumi nosaka atbalsta piešķiršanas nosacījumus mezanīna aizdevuma veidā saimnieciskās darbības veicēju konkurētspējas uzlabošanai.

2. Šo noteikumu ietvaros mezanīna aizdevums (turpmāk – aizdevums) ir ilgtermiņa aizdevums, kas ir ar paaugstinātu kredīta risku, ir subordinēts attiecībā pret kredītiestādes sniegto ilgtermiņa aizdevumu un ir pastiprināts ar zemāku nodrošinājuma kārtu nekā kredītiestādes aizdevums.

3. Aizdevumus sniedz sabiedrība ar ierobežotu atbildību „Latvijas Garantiju aģentūra” (turpmāk – Latvijas Garantiju aģentūra).

4. Šo noteikumu izpratnē saimnieciskās darbības veicēji ir komersanti un lauksaimniecības pakalpojumu kooperatīvās sabiedrības komercdarbību un lauksaimniecības pakalpojumu kooperatīvo sabiedrību darbību regulējošo normatīvo aktu izpratnē.

5. Kopējais aizdevumu apmērs ir 17 738 557 latu.

6. Aizdevumu sniedz kā reģionālo atbalstu ieguldījumiem saskaņā ar Eiropas Komisijas 2008.gada 6.augusta Regulu (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88. pantu (vispārējā grupu atbrīvojuma regula) (dokuments attiecas uz EEZ) (Eiropas Savienības Oficiālais Vēstnesis, 2008.gada 9.augusts, Nr. L 214) (turpmāk – Regula Nr.800/2008).

7. Šo noteikumu izpratnē mazais un vidējais saimnieciskās darbības veicējs ir saimnieciskās darbības veicējs, kas atbilst Regulas Nr.800/2008 1.pielikumā noteiktajām definīcijām. Šo noteikumu izpratnē lielais saimnieciskās darbības veicējs ir saimnieciskās darbības veicējs, kas neatbilst minētās regulas 1.pielikumā noteiktajai definīcijai.

8. Aizdevumu izsniegšanas kārtību nosaka saskaņā ar civiltiesiskajiem līgumiem, kas noslēgti starp Latvijas Garantiju aģentūru un saimnieciskās darbības veicēju vai kredītiestādi.

**II. Neatbalstāmās nozares, darbības un saimnieciskās darbības veicējs**

9. Atbalstu nepiešķir šādām darbībām un nozarēm:

9.1. darbībām, kas ir noteiktas Regulas Nr.800/2008 1.panta 2.punktā;

9.2. nozarēm, kas ir noteiktas Regulas Nr.800/2008 1.panta 3.punktā;

9.3. ieroču un munīcijas ražošana un tirdzniecība;

9.4. tabakas izstrādājumu ražošana un tirdzniecība;

9.5. alkohola ražošana un tirdzniecība;

9.6. azartspēles un derības;

9.7. finanšu un apdrošināšanas darbības;

9.8. operācijas ar nekustamo īpašumu;

9.9. vairumtirdzniecība un mazumtirdzniecība;

9.10. automobiļu un motociklu remonts;

9.11. transportlīdzekļu, mašīnu un iekārtu, individuālās lietošanas priekšmetu, sadzīves aparatūras un iekārtu iznomāšana;

9.12. ēdināšanas pakalpojumi;

9.13. datorprogrammatūras tiražēšana; kinofilmu, video filmu, televīzijas programmu un skaņu ierakstu producēšana; radio un televīzijas programmu izstrāde un apraide; telekomunikācija;

9.14. profesionālie, zinātniskie un tehniskie pakalpojumi, izņemot pētījumu un eksperimentālo izstrāžu veikšana dabaszinātnēs un inženierzinātnēs;

9.15. administratīvo un apkalpojošo dienestu darbība;

9.16. izglītība;

9.17. veselība un sociālā aprūpe;

9.18. māksla, izklaide un atpūta;

9.19. sabiedrisko, politisko un citu organizāciju darbība; datoru, individuālās lietošanas priekšmetu un mājsaimniecības piederumu remonts; pārējo individuālo pakalpojumu sniegšana;

9.20. mājsaimniecību kā darba devēju darbība;

9.21. transporta līdzekļu un transporta aprīkojumu iegāde saimnieciskās darbības veicējiem, kas darbojas transporta nozarē;

9.22. elektroenerģija un siltumapgāde, izņemot, ja projekta īstenošanu līdzfinansē Kohēzijas fonds.

10. Atbalstu nepiešķir šādiem saimnieciskās darbības veicējam:

10.1. saimnieciskās darbības veicējam, kas ir noteikts Regulas Nr.800/2008 1.panta 6.punkta a) apakšpunktā;

10.2. saimnieciskās darbības veicējam, kuram ir nodokļu parādi. Šis ierobežojums neattiecas uz gadījumiem, kad saimnieciskās darbības veicējs ir vienojies ar Valsts ieņēmumu dienestu par nodokļu parāda atmaksas grafiku un pilda šīs vienošanās nosacījumus;

10.3. saimnieciskās darbības veicējam, kam ar tiesas spriedumu ir pasludināts maksātnespējas process vai kam ar tiesas spriedumu tiek īstenots tiesiskās aizsardzības process, vai kam ar tiesas lēmumu tiek īstenots ārpustiesas tiesiskās aizsardzības process, vai kuru saimnieciskā darbība ir izbeigta;

10.4. saimnieciskās darbības veicējam, kam zaudējumi pārsniedz pusi no pamatkapitāla un pēdējo 12 mēnešu zaudējumi – ceturtdaļu no pamatkapitāla. Šis nosacījums netiek piemērots jaundibinātam saimnieciskās darbības veicējam, kas ir reģistrēts Uzņēmumu reģistrā ne vēlāk kā pirms trim gadiem;

10.5. saimnieciskās darbības veicējam, kuru Latvijas Garantiju aģentūra ir atzinusi par grūtībās nonākušiem, izvērtējot šādas pazīmes – zaudējumu pieaugums, apgrozījuma samazināšanās, gatavās produkcijas krājumu pieaugums, jaudas pārpalikums, naudas plūsmas samazināšanās, parādu pieaugums, procentu likmju celšanās, kā arī neto aktīvu vērtība, kas krītas vai kam ir nulles vērtība. Šis nosacījums netiek piemērots jaundibinātam saimnieciskās darbības veicējam, kas ir reģistrēts Uzņēmumu reģistrā ne vēlāk kā pirms trim gadiem;

10.6. saimnieciskās darbības veicējam, kura locekļiem vai biedriem, kam ir neierobežota atbildība par saimnieciskās darbības veicēja parādu, zaudējumi pārsniedz pusi no pamatkapitāla (saskaņā ar to pārskatiem) un pēdējo 12 mēnešu zaudējumi – ceturtdaļu no pamatkapitāla.

**III. Aizdevuma noteikumi**

11. Lai pieteiktos aizdevumu saņemšanai, saimnieciskās darbības veicējs iesniedz Latvijas Garantiju aģentūrai aizdevuma pieteikumu un biznesa plānu, kas satur ieguldījumu projekta aprakstu, kā arī mārketinga stratēģiju, produkta aprakstu, plānoto naudas plūsmu un citu Latvijas Garantiju aģentūras prasīto informāciju, kas nepieciešama iepriekš norādīto dokumentu precizēšanai un pamatošanai, ja Latvijas Garantiju aģentūra šādu informāciju nevar iegūt pati normatīvajos aktos noteiktā kārtībā.

12. Aizdevumu sniedz ieguldījumiem materiālos un nemateriālos aktīvos, kas ir saistīti ar jauna saimnieciskās darbības veicēja izveidi, esoša saimnieciskās darbības veicēja paplašināšanu, esoša saimnieciskās darbības veicēja produkcijas daudzveidošanu ar jauniem papildu produktiem vai saimnieciskās darbības veicēja vispārējā ražošanas procesa būtisku maiņu.

13. Aktīvi ir jauni, izņemot gadījumus, kad atbalsta saņēmējs ir mazais vai vidējais saimnieciskās darbības veicējs atbilstoši Regulas Nr.800/2008 13.panta 7.punkta trešās daļas nosacījumiem.

14. Nemateriālie aktīvi nepārsniedz apjomu, kas ir noteikts Regulas Nr.800/2008 13.panta 7.punkta trešajā daļā un atbilst nosacījumiem, kas noteikti Regulas Nr.800/2008 12.panta 2.punktā.

15. Ieguldījumi paliek Latvijas Republikā atbilstoši prasībām, kas ir noteiktas Regulas Nr.800/2008 13.panta 2.punktā.

16. Atbalstu sniedz, ja tam ir stimulējoša ietekme atbilstoši pazīmēm, kas ir noteiktas Regulas Nr.800/2008 8.panta 2. un 3.punktā.

17. Aizdevuma minimālais apmērs ir 100 000 latu, un maksimālais apmērs ir 700 000 latu. Aizdevuma apmērs nepārsniedz 40 % no ieguldījumu projekta kopējām izmaksām.

18.Saimnieciskās darbības veicējs nodrošina finansiālo ieguldījumu (ieskaitot kredītiestādes izsniegtu ilgtermiņa aizdevumu) vismaz 25% apmērā no ieguldījumu projekta attiecināmajām izmaksām, kas netiek segts no valsts atbalsta līdzekļiem.

19. Aizdevuma termiņš ir līdz 10 gadiem. Aizdevuma atmaksa var tikt veikta vienā maksājumā.

20. Aizdevums tiek sniegts ar nosacījumu, ka ieguldījumu projekta izmaksas tiek finansētas ar kredītiestādes izsniegtu ilgtermiņa aizdevumu, kura summa pārsniedz aizdevuma apmēru, un kura pamatsummas atmaksas atliktais termiņš ir ne vairāk kā 2 gadi.

21. Aizdevuma gada procentu likme ir vienāda ar kredītiestādes ilgtermiņa aizdevuma procentu likmei pieskaitītu palielinājuma likmi (pielikums) atbilstoši saimnieciskās darbības veicēja un ieguldījumu projekta novērtējuma kategorijai un nodrošinājuma līmenim, kas ir noteikti saskaņā ar Latvijas Garantiju aģentūras kredīta kvalitātes novērtēšanas sistēmu. Aizdevuma pirmajos divos gados palielinājuma likme tiek samazināta par 50 %.

22. Aizdevums tiek sniegts, ja novērtējuma kategorija nav mazāka par novērtējuma kategoriju „Vāja (B)” (uzņēmuma maksātspēju varētu mazināt nelabvēlīgi apstākļi).

**IV. Subsīdijas ekvivalenta aprēķināšana un atbalsta kumulācija**

23. Subsīdijas ekvivalentu latos saimnieciskās darbības veicējam aprēķina faktiski samaksāto procentu summu atskaitot no procentu summas, kuru jāmaksā saskaņā ar Eiropas Komisijas konkrētajam periodam noteikto bāzes likmi (bāzes likmes publicētas Eiropas Komisijas Konkurences Ģenerāldirektorāta mājaslapā internetā), kā arī riska likmi, kuras procentuālais apmērs tiek noteikts atbilstoši saimnieciskā darbības veicēja kredīta novērtējuma kategorijai un nodrošinājuma līmenim.

24. Pirms atbalsta piešķiršanas saimnieciskās darbības veicējs iesniedz Latvijas Garantiju aģentūrā informāciju par saimnieciskā darbības veicēja iepriekš saņemto atbalstu ieguldījumu projektiem, kā arī informāciju par iesniegtajiem pieteikumiem par atbalsta saņemšanu sākotnējiem ieguldījumiem citu atbalsta programmu vai individuālo atbalsta projektu ietvaros, par kuriem atbildīgā institūciju vēl nav pieņēmusi lēmumu par atbalsta piešķiršanu vai atteikumu piešķirt atbalstu.

25. Šo noteikumu ietvaros saņemto atbalstu drīkst apvienot ar valsts atbalstu par vienām un tām pašām izmaksām, ja šādas kumulācijas rezultātā atbalsta intensitāte nepārsniedz Regulā Nr.[800/2008](http://eur-lex.europa.eu/LexUriServ/LexUriServ.do?uri=OJ:L:2008:214:0003:01:LV:HTML) vai spēkā esošā atbalsta programmā vai individuālajā atbalsta projektā noteikto maksimāli pieļaujamo atbalsta intensitāti.

26. Šo noteikumu ietvaros saņemto atbalstu nedrīkst apvienot ar citas Eiropas Savienības struktūrfondu vai citu Kopienas finanšu instrumentu atbalsta programmas vai individuālā atbalsta projekta ietvaros piešķirto finansējumu par vienām un tām pašām izmaksām.

27. Šo noteikumu ietvaros saņemto atbalstu drīkst apvienot ar citas atbalsta programmas vai individuālā atbalsta projekta ietvaros piešķirto finansējumu, ja to sniedz riska kapitāla ieguldījumu veidā, samazinot šo noteikumu ietvaros maksimāli pieļaujamo atbalsta apmēru par 20%, nepārsniedzot summu, kas saņemta riska kapitāla ieguldījumu veidā. Minēto nosacījumu piemēro trīs gadus pēc riska kapitāla piešķiršanas.

**VII. Noslēguma jautājums**

28. Atbalstu sniedz līdz 2013.gada 31.decembrim.

Ministru prezidents V.Dombrovskis

Ekonomikas ministrs A.Kampars

Iesniedzējs:

Ekonomikas ministrs A.Kampars

Vīza:

Valsts sekretāra vietā –

Valsts sekretāra vietnieks G.Ābele

21.07.2011 17:43

Egita Poļanska

67013108, Egita.Polanska@em.gov.lv